გვანდრა (მთა)
გვანდრა — მთა საქართველოში, აფხაზეთის ავტონომიური რესპუბლიკის გულრიფშისა და სამეგრელო-ზემო სვანეთის მხარის მესტიის მუნიციპალიტეტების ადმინისტრაციულ საზღვარზე. მდებარეობს აფხაზეთის კავკასიონის მთავარ წყალგამყოფ ქედზე, საქართველოსა და რუსეთის ყარაჩაი-ჩერქეზეთის საზღვარზე, მდინარე გვანდრისა (კოდორის ერთ-ერთი სათავე) და უჩკულანის (ყუბანის მარცხენა შენაკადი) წყალგამყოფზე. სიმაღლე ზღვის დონიდან — 3985 მეტრი. აგებულია პალეოზოური გრანიტოიდებით. დამახასიათებელია ალპური, სუბნივალური და ნივალური ლანდშაფტები.